b'\n_START_ARTICLE_\nProbo Koala\n_START_SECTION_\nRoll Elevandiluuranniku massim\xc3\xbcrgituses\n_START_PARAGRAPH_\nAugustis 2006 j\xc3\xa4ttis laev Elevandiluurannikule maha j\xc3\xa4\xc3\xa4tmete laadungi, mis Abidjani pr\xc3\xbcgim\xc3\xa4ele viiduna p\xc3\xb5hjustas seal toksiliste aurude eritumise t\xc3\xb5ttu k\xc3\xbcmnete tuhandete inimeste haigestumise ja kaheksa inimese surma._NEWLINE_Probo Koala p\xc3\xbc\xc3\xbcdis juba juulis settetankidesse kogunenud 400 tonni j\xc3\xa4\xc3\xa4tmeid Amsterdamis \xc3\xa4ra anda, kuid see ei \xc3\xb5nnestunud._NEWLINE_Septembri alguses j\xc3\xb5udis laev L\xc3\xa4\xc3\xa4nemerre, tegi peatuse Ventspilsi sadamas ja j\xc3\xb5udis 15. septembril Paldiski L\xc3\xb5unasadamasse. Veeteede Amet, mis oli laeva 15. septembril kontrollinud, v\xc3\xa4itis esialgu, et neil pole seaduslikku alust laeva kinni pidada ja lubas laeval p\xc3\xa4rast protseduuride l\xc3\xb5ppu lahkuda. Laevale ei olnud etteheiteid ka Keskkonnainspektsioonil._NEWLINE_Paldiski sadamasse saabusid 25. septembril Greenpeace\'i aktivistid oma j\xc3\xa4\xc3\xa4l\xc3\xb5hkujaga "Arctic Sunrise", n\xc3\xb5udsid Eesti v\xc3\xb5imudelt laeva arestimist ja takistasid laeva v\xc3\xa4ljas\xc3\xb5itu sadamast. Politsei pidas isiku tuvastamiseks kinni mitu Greenpeace\'i aktivisti._NEWLINE_27. septembril p\xc3\xb6\xc3\xb6rdus Keskkonnaministeerium laeva kinnipidamiseks Justiitsministeeriumi poole, sest Probo Koala k\xc3\xbctusetankide pesuvee proovides tuvastati aineid, mis sarnanevad Elevandiluurannikul m\xc3\xbcrgistuse p\xc3\xb5hjustanud ainetega. Euroopa Liidu keskkonnavoliniku St\xc3\xa1vros D\xc3\xadmase s\xc3\xb5nul n\xc3\xa4itasid laevameeskonna vereproovid, et teatud m\xc3\xbcrgiste ainete kontsentratsioon nende veres on tavalisest 60 korda suurem. Laeva meeskond koosnes peamiselt venelastest._NEWLINE_Riigiprokuratuur alustas Probo Koala asjas kriminaalmenetlust 27. septembril. Kriminaalasjad alustati ka Elevandiluurannikul ja Hollandis._NEWLINE_28. septembril k\xc3\xbclastas keskkonnavolinik Paldiskit, tutvus olukorraga ning t\xc3\xa4nas Eesti valitsust ja \xc3\xb5iguskaitseorganeid kiire ja tulemusliku tegevuse eest._NEWLINE_13. oktoobril lahkus laev Paldiskist ja v\xc3\xb5ttis Keskkonnainspektsiooni j\xc3\xa4relevalve all suuna Sillam\xc3\xa4ele. 15. oktoobril andis Probo Koala Sillam\xc3\xa4e sadamas \xc3\xa4ra oma ohtlikke aineid sisaldavad j\xc3\xa4\xc3\xa4tmed, kust need viidi Vaivara ohtlike j\xc3\xa4\xc3\xa4tmete kogumiskeskusesse. J\xc3\xa4\xc3\xa4tmete kahjutustamine maksab v\xc3\xa4hemalt 2,5 miljonit Eesti krooni. Seej\xc3\xa4rel anti laevale luba Eesti vetest lahkuda._NEWLINE_Juhtumist ajendatult selgitasid ETV saate "Pealtn\xc3\xa4gija" ja Eesti Ekspressi toimetused koost\xc3\xb6\xc3\xb6s Norra Ringh\xc3\xa4\xc3\xa4linguga NRK v\xc3\xa4lja skeemi, mille kohaselt segati Aafrika riikide jaoks sealsetele normidele vastavat vedelk\xc3\xbctust, et t\xc3\xb5sta selle oktaanarvu. Probo Koala osales selles skeemis muude tankerite hulgas.'